钦定古今图书集成/理学汇编/文学典/第010卷 > 郑瑗井观琐言 > 《国朝文》
## 钦定古今图书集成/理学汇编/文学典/第010卷 > 郑瑗井观琐言 > 《国朝文》

国朝宋潜溪文工于拟古，《燕书》四十篇，比《龙门子》《萝
山杂言》颇胜。诚意伯诗词好，文亦简健，藏机蓄谋，如
其为人。所著《郁离子》，见识亦高，非《龙门子》之比。苏平
仲用意太苦，遣辞太繁，缛不可法。王子充文精密，但
气弱方希直，志高气锐，而辞锋浩然，足以发之，故其
文奇峻有光焰，真近世豪杰之士。杨东里文典则无
浮泛之病，杂录叙事，极平稳不费力。梁用之丰赡委
曲，亦当代一作家。曾子启诗佳处不减崑体。李布政
昌祺人多称其刚毅不挠，尝观其所著《运甓诗稿》，大
抵浮艳不逞，不类庄人雅士所为，所谓“枨也欲，焉得
刚”者也。